L'art torna a Fira Mercat Gandia
20 desembre 2021

## L'art torna a Fira Mercat Gandia20 desembre 2021Última actualització: 20 desembre 2021

![](../gestion/img/365b8cdd0852242b64773a403ee49c2f3dd07d65529c2af0c7ce48551b48c21d.jpg)  
  

El regidor de Polítiques Econòmiques i Comerç, **Josep Alandete**; l’assessora de l’àrea, **Vicenta Ferrer**, i el regidor de Cultura, **Nahuel González**, han presentat aquest matí en roda de premsa la nova cita de Fira Mercat Gandia, la **Fira de l’Art**, que tindrà lloc a l’espai del Mercat Municipal del Prado aquesta setmana i la pròxima.

A través d’aquesta segona edició d’Art, Alandete ha afirmat que: “_És una manera de donar a conéixer els nostres artistes en un marc de referència com és Fira Mercat i de cara a aquestes dades de Nadal és important regalar cultura_”.

A la fira hi haurà exposicions, venda d’obres d’art i almenys 20 artistes entre pintors, escultors, il·lustradors i fotògrafs. “_L’objectiu és promocionar els artistes i difondre les seues obres. Esperem que la gent passe una estona agradable i tinga l’oportunitat de comprar una obra directament de l’artista_”, ha explicat Ferrer.

Per la seua banda, González s’ha mostrat satisfet perquè es compte amb l’art com “_un element rellevant en aquesta Fira Mercat que ja és un referent en matèria de promoció econòmica i comerç de la nostra ciutat_”. També ha afegit que des del govern de Gandia _“volem impulsar la cultura com una ferramenta de primera necessitat i als artistes locals. Ja ho vam iniciar amb Ferran Martínez, a qui vull agrair que en el seu moment treballara en aquesta idea, i continuem aquesta senda que va eixir molt bé_”.

Ha destacat que s’han escollit artistes de la bossa local de la nostra ciutat i d’un alt nivell artístic. “_A Gandia tenim galeries, espais, gent que ven a través de les xarxes i ajuntar-los a tots en fira mercat en aquestes dates és més que satisfactori per al sector cultural_”.

Cal recordar que aquesta edició de Fira Mercat tindrà lloc aquesta setmana, dimecres i dijous, i la pròxima setmana, de dilluns a dijous. L’horari serà només a la vesprada, de 17 a 21 hores.

**Balanç Fira Mascotes**

El cap de setmana passat van visitar la Fira de les Mascotes un total de 1.456 persones. La valoració dels visitants ha sigut d’un 9,9 i la dels expositors d’un 10, les dues puntuacions sobre 10.

La majoria dels visitants, un 70%, han sigut de Gandia, un 26% de la comarca de la Safor i un 4% de fora.

Ferrer ha valorat que “_no sols és la quantitat de persones que van, sinó la valoració dels expositors i la sensació que tinguen ells. Aquesta crec que és la millor fira de les que s’han fet_”. També ha recalcat que “_hem de canviar un poc el xip i no comparar les fires d’abans de la Covid. Res és igual. Però en general estem molt contents i la valoració és molt positiva_”.

[Twittear](https://twitter.com/share)